text: Fhv. skatteminister: Det virker lidt hovent
  30 juni 2015 kl. 18.45
  Den nu fratrådte skatteminister, Benny Engelbrecht, har ikke meget til overs for den nye miljøministers plan om at genåbne aftalen om dåsepant.
  Også købmændene frygter konsekvenserne, hvis aftalen falder.
  - Det virker lidt hovent, sådan bare at komme og tro at man kan lave det hele om, sagde han tirsdag aften i TV SYD.
  Han frygter, at ti års arbejde bliver spildt.
  Samme frygt har købmændene på den danske side af grænsen. Aftalen kommer primært Danmark og ikke Tyskland til gode. Derfor er det farligt at røre ved den:
  - Langt hen ad vejen, så gør tyskerne Danmark en tjeneste med den her aftal, siger Claus Bøgelund Nielsen, vicedirektør i De Samvirkende 
  Købmænd til TV SYD. Dåserne fra Tyskland havner jo i den danske natur eller de danske forbrændingsanlæg og det er danske butikker, som mister arbejdspladser. Det er ikke tyskerne, der mister noget.
  - Så hvis den danske minister spænder buen for hårdt, kan det være at tyskerne siger, at så kan det også være lige meget. Og det vil være rigtig ærgerligt.
  Ingen købmænd i grænseområdet, som TV SYD har talt med, ønskede i dag at kommentere sagen.
  